Nos Adolphus, Dei gracia Romanorum rex semper augustus, ad universorum sacri Romani imperii fidelium noticiam cupimus pervenire quod, nobis pro tribunali sedentibus in castris ante Columbariam, anno Domini millesimo ducentesimo nonagesimo tercio, indictione septima, XI kalendas novembris, obtentum fuit, presentibus principibus, comitibus, baronibus et nobilibus, quod spectabilis Otho, comes palatinus Burgondie, dominus Salinensis, fidelis noster dilectus, novum pedagium seu thelonium in terminis suis noviter impositum in prejudicium mercatorum et nobilis viri Johannis de Cabilone penitus amovebit seu faciet amoveri, ac ipse comes Burgondie bona fide promisit coram nobis tale pedagium sive thelonium se depositurum vel deponi facturum, nec aliud instituturum vel institui permissurum aliqua ratione, nisi auctoritate regia mediante. Testes hujus rei sunt venerabiles archiepiscopi Maguntinus, Coloniensis, episcopi Basiliensis, Spirensis, illustris Fredericus, dux Lotharingie, spectabiles comites de Virnanburch, de Citzenellenbegen, de Verdencia, de Liningen, et alii quamplures. Actum et datum loco, anno, indictione et die predictis, regni vero nostri anno secundo.